Den proposisjonen vi nå skal behandle handler om en endring i innsynsloven § 3a. Denne paragrafen har ikke vært virksom siden den ble vedtatt i 2001, fordi den har vist seg praktisk umulig å gjennomføre. Det forslaget som vi skal behandle, innebærer at alle som har fått innsyn i overvåkingspolitiets arkiver og registre, gis en anledning til å komme med sin versjon av saksforholdet. Denne endringen vil styrke personvernet og den enkeltes rettssikkerhet – dette fordi man nå ikke lenger trenger å bevise at opplysningene i arkivet er uriktige, men man får isteden anledning til å gi en supplerende opplysning inn i saksdokumentene. I denne sammenheng er det viktig å påpeke at de supplerende opplysningene ikke skal gjennomgå noen form for kontroll. Det er også foreslått betryggende saksbehandlingsregler som skal sørge for at alle som faller inn under denne nye loven, skal få informasjon om de nye endringene og om hvilke muligheter hver enkelt har til å supplere saksdokumentene. Vi mener også at denne tilnærmingen har en politisk-historisk verdi som sikrer ettertidens historieskriving på en bedre måte, ved at en får supplerende notater inn i sakspapirene i stedet for å fjerne dem fra arkivet. Dette var også noe som fikk bred støtte i høringsrunden, bl.a. fra Organisasjonen mot politisk overvåking. Denne loven er tenkt virksom fram til medio 2007 når Innsynsutvalgets arbeid er tenkt ferdig. Det har under komitebehandlingen vært enstemmighet hele veien. Justiskomiteen tilrår derfor Odelstinget å støtte det framlagte forslaget.
Flere har ikke bedt om ordet til sak nr. 1.[[Votering, se nedenfor]]
Det voteres over lovens overskrift og loven i sin helhet.
Lovvedtaket vil bli sendt Lagtinget.
Det foreligger ikke noe referat.